Hans Kristian Skibby (DD), 2025-12-04:
I Danmarksdemokraterne mener vi også, at vi skal have billige elbiler, men vi har en bekymring for, hvordan det er, man nogle steder på den lange bane agter at finansiere den afgiftsfritagelse.
Er det ved stigende ejerafgifter til dem, der har biler, som har år på bagen?
Gælder det benzindrevne biler og dieseldrevne biler?
Er det ved en hurtig indsats i forhold til at lave roadpricing, eller hvad er det, man påtænker fra regeringens side?
Spørgsmålene er i hvert fald mange, og svarene har været uendelig få.
Det er også derfor, jeg tidligere spurgte den socialdemokratiske ordfører, om ikke det er noget af en syltekrukke, man har lokket Det Konservative Folkeparti med på, i forhold til at man nu med finansloven vælger at udskyde beslutningen om, hvad der skal ske med de danske bilafgifter.
Afgiftsstrukturen er midlertidig, og det betyder, at bilbranchen stadig væk sukker efter varige svar.
Det gør køberne af bilerne også.
Man efterlyser klare regler.
Dem er der ikke nogen af.
Det eneste, man ved, er, at der er status quo.
Man får nu 1 år på frihjul, nemlig 2026, og så ved vi jo godt, hvad der begynder at ske.
Så kommer der sjovt nok et folketingsvalg, inden regeringens såkaldte hurtigtarbejdende ekspertgruppe får taget sig sammen til at komme med nogle anbefalinger, som SVM-regeringen kan sidde og mæske sig i eller tygge i, eller hvad de nu har lyst til.
Man skal i hvert fald ikke komme her i Folketinget i dag fra SVM-regeringens side og sige, at man skaber klarhed i forhold til afgiftsstrukturen for biler her i Danmark.
Faktisk skaber man stadig væk nervøsitet hos dem, der ikke har råd til at købe en ny bil.
Jeg ved godt, at der er nogle steder, hvor man diskuterer, om man har råd til en Tesla, eller om det skal være en lille Toyota eller noget andet.
Men det ændrer jo ikke på, at der er rigtig mange her i Danmark, der ikke bare sådan lige har råd til at købe en ny bil, overhovedet.
Hvad enten den kører på det ene eller det andet, køber de ikke en ny bil.
Der er også mange i Danmark, der overhovedet ikke ønsker at købe ny bil.
Der er faktisk mange danskere, der elsker at købe brugte biler og have så lille en udgift som overhovedet muligt på at bevæge sig rundt i deres køretøjer.
Så der er altså en skævvridning i det her, og jeg synes også, at SVM-regeringen virkelig kører på frihjul i forhold til at give potentielle købere af nye biler vished om, hvad der sker om et år, fra den 1. januar 2027.
Det kommer man ikke i mål med med den aftale, der er her.
Det gør jo ikke, at vi fra Danmarksdemokraternes side ikke godt kan støtte et lovforslag, som forlænger noget, som alt andet lige er bedre end intet.
Men der er ikke nogen, der skal komme og sige, at det, som regeringen har gjort med det her, skaber klarhed og er udtryk for langsigtede betragtninger.
Nogle vil kalde det en genistreg.
Det er jo lykkedes at få folk bildt ind, at det er noget, man har fået Det Konservative Folkeparti med på i en finanslovsaftale.
Hånden på hjertet: Det var jo en dør, der stod pivåben.
Alle regeringspartierne sagde nærmest i juli måned, at uanset hvad ville det ikke blive dyrere at købe de her biler.
Så det var jo ret beset en pivåben dør, som man nu giver Det Konservative Folkeparti æren for at have sparket ind.
Man kan ikke sparke noget ind, der er sparket ind.
Det har jeg meget svært ved at se logikken i.
Men nok om det.
Vi kan drille hinanden med det her, og det bliver lidt en gang lirumlarum, men jeg ved jo også godt, at om 12 måneder står vi her sådan set igen, og så vil jeg bare på vegne af Danmarksdemokraterne i hvert fald anbefale regeringen, at vi får en lidt mere langsigtet aftale, som gør, at folk er lidt mere betrygget i, hvornår de skal, eller om de overhovedet skal investere i en ny bil.
Det skulle være ordene for vores vedkommende.